Sepur anjlog ing Oaxaca 2025

Ing tanggal 28 Dhésèmber 2025, ana sepur Tren Interoceánico anjlog ing Asunción Ixtaltepec, sawijining panggonan ing nagara bagéan Oaxaca ing Mèksiko. Anjlogé sepur iki niwasaké 13 jiwa lan gawé tatu 98 wong liyané.

 Latar wuri 
Lin Z saka Tren Interoceánico diresmèkaké ing taun 2023 minangka proyèk infrastruktur gedhé sangisoré Présidhèn Andrés Manuel López Obrador kanggo ngrembakakaké Mèksiko kidul-wétan. Inisiatif iki dirancang kanggo modhèrnisasi sambungan ril ing Tanah Genting Tehuantepec, kreteg dharat sing nyambungaké plabuhan Pasifik Salina Cruz, Oaxaca, karo Coatzacoalcos, Veracruz, ing Teluk Mèksiko. Paréntah ing Meksiko wis nyatakaké yen karya rénovasi bakal ditindakaké nganggo rute sing wis ana.

Auditor Superior saka Fédherasi nglapuraké manawa aréa anjlog iku nduwé "tanjakan sing curem banget lan kurva sing cetha", lan proyèk réhabilitasi kapisan sing ditindakaké déning Daniferrotools ing taun 2019 ora patiya apik. Nanging, invèstigasi publik ora bisa nemtokaké apa ana pakaryan sing dilakoni kanggo mbenakaké kakurangan iku sawisé iku. Audit iku uga nyimpulaké manawa réparasi dilakoni "tanpa studhi pepak, dhésain, lan program èksekusi".

López Obrador nyatakaké menawa anaké lanang, Gonzalo López Beltrán, njabat dadi supervisor honorèr nalika lin iki dibangun, ujaré "dhèwèké nulungi aku progrès pakaryané, yaiku ndokok ril, material sing ana gandhèngané karo sepur, lan olèhé mbangun pemecah gelombang in Salina Cruz, karo Angkatan Sagara Mèksiko". Ing taun 2024, lembaga swadaya masarakat Mèksiko Mexicanos Contra la Corrupción y la Impunidad (Wong Mèksiko Anti Korupsi lan Ambeksiya) wis ndhokumèntasèkaké menawa kanca lan saduluré Gonzalo kuwi sing nyuplai kricak utawa watu balas kanggo Koridhor Antarsamodra lan Tren Maya. Ing rekaman pacelathon sing dibocoraké lan diduga antara pengusaha Amílcar Olán lan Pedro Salazar Beltrán, nakdhuluré Gonzalo, kawursita laboratorium sing tanggung jawab kanggo nganalisis kricak iku wis disogok supaya mrayogani. Banjur uga dilapuraké yèn Salazar nambahi "yèn [sepur Tren Maya] nganti anjlog, kuwi bakal dadi masalah liya manèh. Ing pacelathon liya sing dibocoraké, Olán dilapuraké crita marang seduluré lanang, yèn Gonzalo arep ngurus supaya dhèwèké bisa nggarap tambang watu in Oaxaca kanggo golèk krucil.

 Insidhèn sadurungé 
Anjlogé sepur ing sasi Dhésèmber iki wis dadi insidhèn kaping papat sing nibani paladènané Tren Interoceánico in taun 2025: ing tanggal 25 Juni, ana mobil box sing nyebrang panyabrangan ril tanpa pager ing Salto de Agua, Chiapas, lan ditabrak sepur; ing tanggal 10 Juli, ana trek sing ditabrak sepur liya manèh nalika nyabrang ing Macuspana, Tabasco, lan marahi lokomotifé rusak banget; lan ing tanggal 20 Dhésèmber, a sepur tumpakan sing nabrak trek tanker sing nggawa aspal ing Pichucalco, Chiapas.
Kacilakan liyané ya tau dilapuraké ing taun 2023 lan 2024.

 Anjlog 
Sepuré anjlog lan sabagéan rada mungup ing pinggiré jurang in sakiwa-tengené jam 9:30 CST (UTC-6) ing tanggal 28 Désèmber 2025 nalika lagi muter tikungan antara Kutha Nizandá lan Chivela ing Asunción Ixtaltepec. Lokasi kacilakan iku  digambaraké minangka laladan sing ora ana wargané lan katutupan rambit lan grumbulan ing bagéan ril sing ditepungi minangka la Curva de la Herradura (lèterlek 'blekukan Tapel Jaran').

 Korban 
Sepur iki nggawa 241 wong numpang lan sangang anggota kru. Paling sithik ana 13 wong sing tiwas lan 98 wong liyané tatu-tatu.

 Invèstigasi 
Piranti rekam sepur ditemokaké, lan para priyayi gedhé, kalebu Présidhèn Claudia Sheinbaum, niliki lokasi anjlogé sepur. Sheinbaum ngumumaké bayaran sanalika 30.000 peso (~US$1.700) marang para kulawarga kanggo nyarèkaké para kurban, sing bakal dituti déning kompènsasi. Kantor Kajaksan Agung sing, dipimpin déning Ernestina Godoy Ramos, sing nyidhik perkara iki.

 Réaksi pulitik 
Anjlogé sepur iki narik kritik sing ditujokaké marang Tren Interoceánico, proyèk menara geni garapané manten Présidhèn López Obrador. Para anggota oposisi pada kuwatir marang bangunan sing digarap kesusu, pamriksané Angkatan Laut, lan mbokmenawa anané korupsi. Sawetara wong nuntut anané audhit utawa invèstigasi mardika. Présidhèn Sheinbaum nyalahaké oposisi kapéngin ngèlèk-èlèk paréntah, kamangka para pulitikus sing mréntah mbélani paréntah lan padu karo para kritik ing médhia.

 Réferènsi 

Kategori:2025
Kategori:Mèksiko